作者:皮日休
標題:太湖詩：孤園寺
內容:艇子小且兀，緣湖蕩白芷。縈紆泊一碕，宛到孤園寺。蘿島凝清陰，松門湛虛翠。寒泉飛碧螭，古木鬥蒼兕。鐘梵在水魄，樓臺入雲肆。巖邊足鳴wJ，樹杪多飛鸓。香莎滿院落，風泛金靃靡。靜鶴啄柏蠹，閑猱弄榲eb。小殿燻陸香，古經貝多紙。老僧方瞑坐，見客還強起。指茲正險絕，何以來到此。先言洞壑數，次話真如理。磬韻醒閒心，茶香凝皓齒。巾之劫貝布，饌以栴檀餌。數刻得清淨，終身欲依止。可憐陶侍讀，身列丹臺位。雅號曰勝力，亦聞師佛氏。今日到孤園，何妨稱弟子。